โอกาสทองคนเงินเงินสภาพคล่องปี'56 ตึงตัวแน่
โดย...ศูนย์วิจัยกสิกรไทย
26 ธ.ค. 2555

โดย...ศูนย์วิจัยกสิกรไทย
สิ้นเดือน พ.ย. ยอดเงินให้สินเชื่อแก่ลูกหนี้สุทธิของ 14 ธนาคารพาณิชย์ไทยมีจำนวน 8.5 ล้านล้านบาท เพิ่มขึ้น 1.39 แสนล้านบาท จากสิ้นเดือน ต.ค. หรือเติบโตราว 16.37%
เป็นผลมาจากความต้องการสินเชื่อในกลุ่มลูกค้ารายย่อย สินเชื่อเช่าซื้อรถยนต์ และความต้องการสินเชื่อเพื่อเงินทุนหมุนเวียนของกลุ่มผู้ประกอบการเอสเอ็มอีเป็นหลัก 
ส่งผลให้ 11 เดือนแรกของปี เงินให้สินเชื่อสุทธิเพิ่มขึ้น 9.64 แสนล้านบาท เติบโตขึ้น 12.79% จากสิ้นปี 2554 
ด้านยอดเงินฝากมีจำนวน 9.23 ล้านล้านบาท เพิ่มขึ้น 8.85 หมื่นล้านบาท เมื่อเทียบกับสิ้นเดือน ต.ค. 2555 หรือเติบโตราว 28.65% 
ขณะที่ตราสารหนี้ที่ออกและเงินกู้ยืม ซึ่งมีตั๋วแลกเงินเป็นหนึ่งในองค์ประกอบลดลง 8,470 ล้านบาท หดตัวลง 50.58% เมื่อเทียบกับช่วงเดียวกันของปีก่อน 
ดังนั้น จะเห็นว่าสภาพคล่องของธนาคารพาณิชย์ในเดือน พ.ย.ตึงตัวขึ้น อันเป็นผลมาจากการขยายตัวของเงินให้สินเชื่อ สูงกว่าการเติบโตของเงินฝากรวมกับตราสารหนี้ที่ออกและเงินกู้ยืม ซึ่งสะท้อนให้เห็นผ่าน
อัตราส่วนสินเชื่อรวมต่อเงินฝากรวมกับตราสารหนี้ที่ออกและเงินกู้ยืมปรับเพิ่มขึ้นมาที่ระดับ 87.94% จากสิ้นเดือน ต.ค. ซึ่งอยู่ที่ 87.25% และเพิ่มขึ้นจาก 87.26% เมื่อสิ้นปี 2554 
สินทรัพย์สภาพคล่องในงบดุลของธนาคารพาณิชย์ไทยก็ลดลงจากเดือนก่อนหน้า โดยมีจำนวน 2.66 ล้านล้านบาท ลดลง 5.63 หมื่นล้านบาท จาก 2.71 ล้านล้านบาท ณ สิ้นเดือน ต.ค. อันเป็นผลจากการปรับลดลงของเงินลงทุนสุทธิในตลาดเงินระยะสั้น 
ดังนั้น เมื่อมองไปในปี 2556 แล้ว ศูนย์วิจัยกสิกรไทย มองว่า ความต้องการสภาพคล่องของระบบการเงินไทยในปี 2556 น่าจะมีแนวโน้มเพิ่มขึ้นจากปัจจัยต่างๆ ดังนี้ 
การขยายตัวของสินเชื่อธนาคารพาณิชย์ ที่มีแนวโน้มเติบโตด้วยอัตราเลข 2 หลัก เป็นปีที่ 4 ติดต่อกัน แม้อาจเป็นอัตราที่ชะลอลงเมื่อเทียบกับปี 2555 ที่คาดว่าจะเติบโตราว 13.5% ซึ่งสอดคล้องไปกับแนวโน้มเศรษฐกิจไทยในภาพรวมที่น่าจะสามารถเติบโตได้อย่างต่อเนื่อง 
ขณะที่แรงขับเคลื่อนหลักของสินเชื่อในปี 2556 น่าจะมาจากทั้งความต้องการสินเชื่อของลูกค้ารายย่อย ที่จะล้อไปกับการจับจ่ายใช้สอยของประชาชนที่เติบโตได้ดี และความต้องการสินเชื่อเพื่อซื้อสินค้าคงทนอย่างรถยนต์ ตามอานิสงส์ของโครงการรถยนต์คันแรกที่ยังคงมีการทยอยส่งมอบรถยนต์อย่างต่อเนื่องไปถึงช่วงครึ่งปีแรกเป็นอย่างน้อย 
นอกจากนั้น ความต้องการสินเชื่อจากลูกค้าผู้ประกอบการเอง ก็น่าจะสามารถรักษาโมเมนตัมการเติบโตไว้ได้ ตามความต้องการสินเชื่อเพื่อเงินทุนหมุนเวียนเป็นสำคัญ ท่ามกลางต้นทุนการผลิตที่อาจเร่งตัวขึ้นตามการปรับค่าแรงขั้นต่ำเป็น 300 บาทต่อวัน/ทั่วประเทศ และการปรับโครงสร้างราคาพลังงานของทางการ
นอกจากนั้น ความต้องการใช้สภาพคล่องจากช่องทางอื่นๆ ที่คงทยอยเพิ่มขึ้นอย่างต่อเนื่อง ทั้งความต้องการสภาพคล่องจากทางการในปี 2556 ตามแผนการใช้จ่ายงบประมาณและการลงทุนในโครงสร้างพื้นฐานขนาดใหญ่ของภาครัฐ ผ่านการออกพันธบัตรและการใช้กลไกสนับสนุนผ่านสถาบันการเงินเฉพาะกิจ และความต้องการระดมทุนของภาคเอกชน ผ่านการออกตราสารทางเลือกอื่นๆ 
ขณะที่เมื่อพิจารณาปัจจัยสนับสนุนสภาพคล่องของระบบการเงินแล้ว คาดว่าแรงหนุนหลักคงมาจากเม็ดเงินไหลเข้าประเทศสุทธิที่อาจเพิ่มขึ้น จากเม็ดเงินใหม่ที่จะไหลเข้าสู่ระบบการเงินไทย โดยเฉพาะจากการเกินดุลการค้าในระดับที่มากขึ้น และแนวโน้มเงินทุนเคลื่อนย้ายไหลเข้า 
อย่างไรก็ดี คงต้องติดตามพัฒนาการทางเศรษฐกิจของประเทศแกนหลัก โดยเฉพาะสหรัฐ ยุโรป และญี่ปุ่นอย่างใกล้ชิด เนื่องจากหากการฟื้นตัวทางเศรษฐกิจของประเทศดังกล่าวเป็นไปในทิศทางที่ต่อเนื่องและมั่นคงขึ้นแล้ว ก็อาจหมายความถึงกระแสเงินทุนเคลื่อนย้ายที่อาจเปลี่ยนทิศทางไปจากภาพที่ประเมินไว้ก่อนหน้า และอาจมีผลกระทบต่อสภาพคล่องของระบบการเงินไทยในภาพรวม
ดังนั้น หากกลับมามองที่สภาพคล่องของระบบธนาคารพาณิชย์ไทยในปี 2556 แล้ว คาดว่าจะมีปัญหาปัจจัยด้านสภาพคล่องในระบบการเงินที่คงตึงตัวขึ้นตามความต้องการสภาพคล่อง
ปัจจัยสำคัญที่จะมีผลต่อทิศทางสภาพคล่องและการระดมเงินออมของธนาคารพาณิชย์ในระยะถัดไป คงได้แก่ แนวโน้มอัตราดอกเบี้ยนโยบายของธนาคารแห่งประเทศไทย และการครบกำหนดของเงินฝากประจำของธนาคารพาณิชย์และสถาบันการเงินเฉพาะกิจ 
ศูนย์วิจัยกสิกรไทย ประเมินว่า สภาพ คล่องของธนาคารพาณิชย์ไทยปี 2556 คงจะทยอยตึงตัวขึ้นเช่นเดียวกับสภาพคล่องของระบบการเงิน เมื่อเทียบกับปลายปี 2555 ตามความก้าวหน้าในการเบิกใช้สินเชื่อของธนาคารพาณิชย์ แต่จุดจับตาสำคัญต่อสภาพ คล่องของธนาคารไทย คงอยู่ในช่วงครึ่งหลังของปี 2556 ที่เงินฝากระยะกลางและยาวจำนวนหนึ่งจะครบกำหนด ซึ่งเมื่อผนวกกับความต้องการสภาพคล่องของช่องทางอื่นๆ ที่อาจเข้ามาระดมเงินทุนในช่วงเวลาที่ไล่เลี่ยกัน 
ขณะที่แนวโน้มอุปทานสภาพคล่องจากปัจจัยด้านเงินทุนเคลื่อนย้ายที่น่าจะอ่อนแรงลงกว่าช่วงครึ่งแรกของปี 2556 โดยเฉพาะอย่างยิ่งหากเศรษฐกิจสหรัฐที่ดีขึ้นก็คงจะหมายความถึงภาพการแข่งขันระดมเงินออมที่คงทวีความรุนแรงขึ้น 
ตลาดอาจเห็นบางจังหวะที่ธนาคารพาณิชย์ดึงอัตราดอกเบี้ยเงินฝากพิเศษบางระยะขึ้นสูงกว่าอัตราดอกเบี้ยตลาด นอกเหนือไปจากการนำเสนอผลิตภัณฑ์เงินฝากที่หลากหลายและสามารถตอบสนองความต้องการออมของลูกค้าอย่างตรงจุด ทั้งในมิติด้านผลตอบแทน ระยะเวลาฝาก รวมถึงเงื่อนไขพิเศษต่างๆ เพื่อรักษาสภาพคล่อง และฐานลูกค้า